CELEX: 32010R0506
Language: mt
Date: 2010-06-14 00:00:00
Title: Regolament tal-Kummissjoni (UE) Nru 506/2010 tal- 14 ta’ Ġunju 2010 li jemenda l-Anness tar-Regolament tal-Kunsill (KE) Nru 21/2004 fir-rigward tal-annimali ovini u kaprini miżmuma fiz-zoos  (Test b’relevanza għaż-ŻEE)

15.6.2010   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 149/3
               
            REGOLAMENT TAL-KUMMISSJONI (UE) Nru 506/2010
      tal-14 ta’ Ġunju 2010
      li jemenda l-Anness tar-Regolament tal-Kunsill (KE) Nru 21/2004 fir-rigward tal-annimali ovini u kaprini miżmuma fiz-zoos
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KE) Nru 21/2004 tas-17 ta’ Diċembru 2003 li jistabbilixxi sistema għall-identifikazzjoni u r-reġistrazzjoni tal-annimali ovini u kaprini u li jemenda r-Regolament (KE) Nru 1782/2003 u d-Direttivi 92/102/KEE u 64/432/KEE (1), u b’mod partikolari l-ewwel subparagrafu tal-Artikolu 10(1) tiegħu,
      Billi:
      
                  (1)
               
               
                  L-Artikolu 1 tar-Regolament (KE) Nru 21/2004 jistipula li kull Stat Membru għandu jistabbilixxi sistema għall-identifikazzjoni u r-reġistrazzjoni tal-annimali ovini u kaprini skont id-dispożizzjonijiet ta’ dak ir-Regolament.
               
            
                  (2)
               
               
                  L-għan tar-Regolament (KE) Nru 21/2004 hu li jiżgura t-traċċabilità individwali tal-annimali ovini u kaprini tul ħajjithom kollha. Skont l-Artikolu 4(2) u t-Taqsima A tal-Anness ta’ dak ir-Regolament, dawn l-annimali għandhom jiġu identifikati permezz ta’ identifikaturi viżibbli, bħal lametta mal-widna, marka fuq il-pastur jew tpinġija (tattoo).
               
            
                  (3)
               
               
                  Ir-rekwiżiti speċifiċi għas-saħħa tal-annimali għal annimali eżotiċi miżmuma fiz-zoos huma previsti fid-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità li hemm referenza għalihom fl-Anness A(I) ta’ Direttiva 90/425/KEE (2). Dik id-Direttiva stabbilixxiet ukoll dispożizzjonijiet dwar l-identifikazzjoni u ż-żamma tar-rekords, li jfisser li l-biċċa l-kbira tal-annimali ovini u kaprini li jinżammu fiz-zoos, diġà huma suġġetti għal rekwiżiti li jimmiraw għal identifikazzjoni u traċċabilità individwali.
               
            
                  (4)
               
               
                  Barra minn hekk, il-maġġoranza kbira tal-annimali ovini u kaprini li jinżammu fiz-zoos jappartjenu għal speċi eżotika. L-identifikaturi viżibbli, madankollu, jistgħu ma jkunux prattiċi biex l-annimali fiz-zoos jiġu eżibiti għall-pubbliku, billi jistgħu jaffettwaw id-dehra tal-annimali, b’mod partikolari l-ispeċijiet eżotiċi.
               
            
                  (5)
               
               
                  Bl-għan li jitnaqqsu l-piżijiet amministrattivi u meta titqies in-natura speċifika tal-annimali taz-zoos, jiġifieri n-numru ferm limitat ta’ annimali kkonċernati u l-għan speċjali tagħhom li jiġu eżibiti, ikun opportun li jiġu awtorizzati derogi minn elementi speċifiċi tar-Regolament (KE) Nru 21/2004 dwar l-identifikazzjoni, u b’mod aktar preċiż l-obbligu li jintużaw identifikaturi viżibbli jew elettroniċi.
               
            
                  (6)
               
               
                  Għaldaqstant, hu xieraq li l-awtoritajiet kompetenti tal-Istati Membri jitħallew jeżentaw l-annimali ovini u kaprini li jinżammu fiz-zoos u li jiċċaqilqu minn zoo għall-ieħor, li jkunu approvati skont l-Artikolu 13(2) tad-Direttiva 92/65/KEE, mill-obbligu li jintużaw identifikaturi viżibbli jew elettroniċi, sakemm l-annimali kkonċernati jkunu diġà identifikabbli u traċċabbli fuq il-bażi tad-dispożizzjonijiet ta’ dik id-Direttiva. Madankollu, f’każ li l-annimali jiġu trasferiti fi kwalunkwe impriża agrikola għajr zoo approvat, dawn iridu jiġu identifikati skont l-Artikolu 4(1) tar-Regolament (KE) Nru 21/2004.
               
            
                  (7)
               
               
                  It-Taqsima A tal-Anness tar-Regolament (KE) Nru 21/2004 għandha għalhekk tiġi emendata skont dan.
               
            
                  (8)
               
               
                  Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali.
               
            ADOTTAT DAN IR-REGOLAMENT:
      Artikolu 1
      L-Anness tar-Regolament (KE) Nru 21/2004 qed jiġi emendat skont l-Anness ta’ dan ir-Regolament.
      Artikolu 2
      Dan ir-Regolament għandu jidħol fis-seħħ fl-20 jum mill-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, l-14 ta’ Ġunju 2010.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 5, 9.1.2004, p. 8.
      
         (2)  ĠU L 268, 14.9.1992, p. 54.
      
         ANNESS
         Fit-Taqsima A, tal-Anness tar-Regolament (KE) Nru 21/2004, il-punt li ġej qed jiżdied wara l-punt 7:
         
            
                        “8.
                     
                     
                        Permezz ta’ deroga, għall-obbligu ta’ identifikazzjoni stipulat fl-Artikolu 4(1), l-awtorità kompetenti tista’ tiddeċiedi li d-dispożizzjonijiet tat-Taqsima A ma għandhomx japplikaw għal annimali ovini u kaprini miżmuma fiz-zoos u li jiċċaqilqu minn zoo għall-ieħor, li jkunu approvati skont l-Artikolu 13(2) tad-Direttiva tal-Kunsill 92/65/KEE (*), sakemm l-annimali jkunu individwalment identifikati u traċċabbli.